Kaisar Sepindhah tilar donya nalika nglampahi èkspèdhisi dhumateng saindhenging nagari. Lelampahan puniki dipunleksanakaken supados merak ati rakyat lan para adipati sarta pangéran saking nagari-nagari ingkang dipuntaklukaken. Ing tengah lelampahan, piyambakipun pepanggihan malih kaliyan Xu Fu, satunggiling tiyang ingkang dipunpréntahaken kanggé madosi "obat kalanggengan" utawi dipunsebat ugi "obat panjang umur". Kanggé ngéndhani dukanipun sang kaisar, Xu Fu nélakaken bilih lelampahan kanggé pados obat kasebat awrat sanget, amargi obat kasebat wontenipun ing pucuk redi satunggiling pulo ing tengah samodra. Xu Fu gadhah rencana ngéndha saking tugas kaisar kasebat kanthi nélakaken bilih kaisar kedah nyipeng satunggiling mina raseksa rumiyin, nanging kanthi kendel kaisar kasil manah sawijining mina raseksa lan Xu Fu kedah nuruti tugas kaisar. Éwasemanten Xu Fu ingkang sampun nginten bilih piyambakipun boten bakal saged nemokaken obat kalanggengan lan manawi piyambakipun kundur kanthi tangan kosong, mila kaisar mesthi bakal mejahi piyambakipun. Panjenenganipun kanthi remen nampi tugas saking kaisar kasebat, kanthi syarat kaisar maringi réncang 500 mudha-mudhi ing salebeting lelampahanipun kanggé pisungsung dhumateng déwa. Xu Fu mlampah nitih prau nanging boten naté kundur malih. Dipunkinten Xu Fu mandhap ing Jepang.